L 167/6
BG
Официален вестник на Европейския съюз
30.6.2023 г.
(22)
Необходимо е в обхвата на Регламент (ЕС) No 651/2014 да се включат условия за съвместимост по отношение на помощта под формата на намаления на екологични данъци или такси.
Целта на екологичните данъци или парафискалните такси е да се увеличат разходите за дейности, нанасящи вреда на околната среда, и по този начин да се обезкуражи такова поведение и да се повиши равнището на опазване на околната среда.
Когато екологичните данъци или парафискалните такси не могат да бъдат наложени, без да се изложи на риск стопанската дейност на определени предприятия, предоставянето на по-благоприятно третиране на някои предприятия може да позволи да се постигне по-голям общ принос към екологичните данъци или парафискалните такси.
В този смисъл при някои обстоятелства намаленията на екологичните данъци или парафискалните такси могат косвено да допринесат за по-висока степен на опазване на околната среда.
(23)
Уместно е да се прилагат едни и същи условия за помощ под формата на намаления и освобождаване от екологични данъци във всички икономически сектори, освен ако не се прилагат специални правила.
Поради това помощта под формата на намаления на данъци за риболов във вътрешни водоеми и рибовъдните дейности, приета от държавите членки съгласно член 15, параграф 1, буква е) и член 15, параграф 3 от Директива 2003/96/ЕО на Съвета (25), следва да попадне в приложното поле на Регламент (ЕС) No 651/2014 от 1 юли 2023 г., тъй като Регламент (ЕС) 2022/2473 на Комисията (26) повече няма да се прилага за тях.
(24)
Що се отнася до инвестиционните помощи за централните отоплителни и/или охладителни системи, условията за съвместимост, изложени в член 46 от Регламент (ЕС) № 651/2014 във връзка с подпомагане за инвестиции в централни отоплителни и/или охладителни системи, които използват изкопаеми горива, особено природен газ, както и инвестиции в разпределителни мрежи или модернизации на такива, следва да се коригират, за да се вземат предвид целите в Европейския зелен пакт и Европейския закон за климата, и по-специално Плана за инвестиции за устойчива Европа (27).
(25)
Що се отнася до инвестициите в енергийна инфраструктура, в обхвата на Регламент (ЕС) No 651/2014 следва да се включат групови освобождавания за подпомагане на инвестициите, които не се осъществяват в подпомагани региони.
Освен това е необходимо да се коригират условията за съвместимост на посочения регламент относно подпомагането за инвестиции в енергийна инфраструктура и за природен газ, за да се вземат под внимание целите по линия на Европейския зелен пакт и да се гарантира спазването на целите в областта на климата за 2030 г. и 2050 г.
(26)
Предвид спецификата на финансирането на проекти в областта на отбранителната промишленост, в която търсенето е почти изключително от страна на държавите членки, които също така контролират всяко придобиване на свързани с отбраната продукти и технологии, включително износа, секторът на отбраната функционира по своеобразен начин и не се придържа към обичайните правила и бизнес модели, на които се подчиняват по-традиционните пазари.
Предвид спецификите на сектора и правилата по линия на Европейския фонд за отбрана създаден с Регламент (ЕС) 2021/697 на Европейския парламент и на Съвета (28) и на Европейската програма за промишлено развитие в областта на отбраната, създадена с Регламент (ЕС) 2018/1092 на Европейския парламент и на Съвета (29), когато максималните проценти на финансиране са определени не с цел да се ограничи общото публично финансиране, а да се привлече съфинансиране от държавите членки, финансовият принос от страна на държавите членки към тези съфинансирани проекти следва при определени условия да се смята за съвместим с вътрешния пазар и да бъде освободен от задължението за уведомяване.
По-специално подобно съфинансиране може да бъде обявено за съвместимо извън обхвата на общите разпоредби относно помощите за проекти за научноизследователска и развойна дейност, при условие че бенефициерите плащат пазарни цени за всяко използване на получените в резултат на проекта права върху интелектуалната собственост или прототипи за цели, различни от отбраната.
Освен това в такива ситуации следва да не се налага повторно оценяване на условията за допустимост, които вече са преминали оценка на транснационално равнище от страна на Комисията с помощта на независими експерти в съответствие с правилата по линия на Европейския фонд за отбрана и Европейската програма за промишлено развитие в областта на отбраната преди избора на проект за научноизследователска и развойна дейност.
Накрая, член 8 от Регламент (ЕС) No 651/2014 следва да се измени с цел да се позволи съчетаването на централно управлявано финансиране от Съюза и държавни помощи, при условие че общата им стойност не надхвърля общите разходи по проекта.
(27)
Поради това Регламенти (ЕС) № 651/2014 и (ЕС) 2022/2473 следва да бъдат съответно изменени,
(25) Директива 2003/96/EО на Съвета от 27 октомври 2003 г. относно преструктурирането на правната рамката на Общността за данъчно облагане на енергийните продукти и електроенергията (OВ L 283, 31.10.2003 г., стр. 51).
(26) Регламент (ЕС) No 2022/2473 на Комисията от 14 декември 2022 г. за обявяване на някои категории помощи — за предприятия, които произвеждат, преработват и предлагат на пазара продукти от риболов и аквакултури — за съвместими с вътрешния пазар в приложение на членове 107 и 108 от Договора за функционирането на Европейския съюз (ОВ L 327, 21.12.2022 г., стр. 82).
(27) Съобщение на Комисията „План за инвестиции за устойчива Европа/План за инвестиции на Европейския зелен пакт“, COM(2020) 21 final.
(28) Регламент (ЕС) 2021/697 на Европейския парламент и на Съвета от 29 април 2021 година за създаване на Европейски фонд за отбрана и за отмяна на Регламент (ЕС) 2018/1092 (OB L 170, 12.5.2021г., стр. 149).
(29) Регламент (ЕС) 2018/1092 на Европейския парламент и на Съвета от 18 юли 2018 година за създаване на Европейска програма за промишлено развитие в областта на отбраната с цел подкрепа на конкурентоспособността и иновационния капацитет на отбранителната промишленост на Съюза OB L 200, 7.8.2018 г., стр. 30).